Predkladacia správa

Operačný program Vzdelávanie (ďalej len „OPV“) je referenčným dokumentom, na ktorého základe bude poskytovaná podpora na rozvoj ľudských zdrojov s využitím národných zdrojov a zdrojov ESF. Definuje globálny cieľ, prioritné osi, opatrenia a aktivity, ktoré budú podporované na území cieľov Konvergencia a Regionálna konkurencieschopnosť a zamestnanosť v období rokov 2007 - 2015. Z geografického hľadiska pokrýva celé územie Slovenskej republiky (ďalej len „SR“). OPV implementuje špecifickú prioritu 3.1 Moderné vzdelávanie pre vedomostnú spoločnosť v rámci Národného strategického referenčného rámca Slovenskej republiky na roky 2007-2013 (ďalej len „NSRR“). V zmysle článku 3 nariadenia o ESF, ktorý definuje rozsah pomoci, OPV podporuje zvýšenie adaptability pracovnej sily prostredníctvom zvýšenia kvality a prístupu k celoživotnému vzdelávaniu.

V zmysle uznesenia vlády SR č. 832/2006 k návrhu aktualizácie Národného strategického referenčného rámca Slovenskej republiky na roky 2007 – 2013 je v programovom období 2007 – 2013 na projekty OPV alokovaných 600 000 000 EUR pre cieľ Konvergencia a   17 801 578 EUR pre cieľ Regionálna konkurencieschopnosť a zamestnanosť. Táto alokácia predstavuje zdroje EÚ, čo predstavuje spolufinancovanie zo štátneho rozpočtu (15%)                       109 023 811 EUR. Finančný plán operačného programu bol schválený uznesením vlády SR 1010/2006 k návrhu Operačného programu Vzdelávanie.

Na základe uznesenia vlády SR č. 832/2006 k návrhu aktualizácie Národného strategického referenčného rámca Slovenskej republiky na roky 2007 – 2013  je riadiacim orgánom pre OPV Ministerstvo školstva SR.  Funkciu sprostredkovateľského orgánu pod riadiacim orgánom v súlade s uznesením vlády SR č. 1010/2006 plní Ministerstvo zdravotníctva SR a Agentúra Ministerstva školstva SR pre štrukturálne fondy EÚ.

Schválením predkladaného materiálu (a vytvorením medzirezortného programu pre Operačný program Vzdelávanie) budú vytvorené podmienky pre uvoľnenie finančných prostriedkov Ministerstva školstva SR a Ministerstva zdravotníctva SR prostredníctvom platobných jednotiek prijímateľom pomoci zo štrukturálnych fondov EÚ.

OPV bol schválený Európskou komisiou rozhodnutím komisie zo 7. novembra 2007, ktorým sa prijíma Operačný program Vzdelávanie pre pomoc Spoločenstva z Európskeho sociálneho fondu v rámci konvergenčného cieľa a cieľa regionálnej konkurencieschopnosti a zamestnanosti v Slovenskej republike.
 
Návrh medzirezortného programu pre Operačný program Vzdelávanie nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie. Doložka vplyvov bola súčasťou návrhu Operačného programu Vzdelávanie schváleného uznesením vlády č. 1010 zo 6.12.2006.

Materiál bol spracovaný v zmysle Metodického pokynu Ministerstva financií SR
č. 5238/2004-42 na usmernenie programového rozpočtovania. Cieľové hodnoty definovaných indikátorov boli získané prostredníctvom odborného odhadu.